TRT กางเป้าปี 62 วางงบลงทุน 40-50 ลบ. มั่นใจรายได้โต 20% รับรู้งานในมือต่อเนื่อง
TRT กางเป้าปี 62 วางงบลงทุน 40-50 ลบ. มั่นใจรายได้โต 20% รับรู้งานในมือต่อเนื่อง
22 พ.ย. 2561

นายสัมพันธ์ วงษ์ปาน ประธานเจ้าหน้าที่บริหารและกรรมการผู้จัดการ บมจ.ถิรไทย จำกัด (มหาชน) หรือ TRT กล่าวว่า บริษัทฯ ตั้งเป้ารายได้ปี 62 จะเติบโต 10-20% จากปีนี้คาดทำได้ตามเป้าหมายที่กว่า 2.8 พันล้านบาท จากปีก่อนที่อยู่ที่ 2.4 พันล้านบาท แบ่งเป็น ธุรกิจผลิตหม้อแปลงไฟฟ้า จำนวน 1.9-2 พันล้านบาท และที่ไม่ใช่หม้อแปลงราว 900 ล้านบาท
ขณะที่ 9 เดือนที่ผ่านมา บริษัทฯ มีรายได้แล้วที่ 1.7 พันล้านบาท เป็นไปตามการรับรู้รายได้จากงานในมือ (Backlog) เข้ามาอย่างต่อเนื่อง จากปัจจุบันมีงานในมืออยู่ที่ 1.7 พันล้านบาท คาดว่าจะทยอยรับรู้ในไตรมาส 4/61 อีกจำนวน 1.1 พันล้านบาท แบ่งเป็นงานในประเทศและต่างประเทศอย่างครึ่ง หรือ 50:50% ส่วนที่เหลือจะรับรู้เข้ามาในปีหน้า จำนวน 600 ล้านบาท
ทั้งนี้บริษัทฯ มั่นใจว่าปีนี้จะสามารถพลิกกลับมามีกำไรสุทธิได้ จากปัจจุบันยังมีผลขาดทุนสุทธิอยู่ที่ 35.61 ล้านบาท จากการควบคุมค่าใช้จ่ายด้านการบริหาร (SG&amp;A) ได้ดีขึ้น โดยคาดอัตรากำไรขั้นต้นปีนี้จะอยู่ที่ 20-23% จาก 9 เดือนที่ผ่านมาอยู่ที่ 21% แล้ว
นอกจากนี้บริษัทฯ อยู่ระหว่างรอผลประมูลงาน มูลค่ารวม 1.22 หมื่นล้านบาท โดยส่วนใหญ่จะเป็นงานของภาครัฐ แบ่งเป็น งานของ MEA จำนวน 2.4 พันล้านบาท, PEA จำนวน 2.1 พันล้านบาท, EGAT จำนวน 1.4 พันล้านบาท และงานอื่นๆ อีก 1.9 พันล้านบาท รวมถึงงานต่างประเทศ อีก 1.6-1.7 พันล้านบาท คาดว่าจะทยอยทราบผลการประมูลได้ตั้งแต่ปี 62 เป็นต้นไป ซึ่งบริษัทฯ คาดหวังว่าจะได้รับงานราว 20-25% หรือประมาณ 2.5-3 พันล้านบาท
“ในปีหน้าเรามองว่าด้วยสภาพเศรษฐกิจโดยรวมและการลงทุนภาครัฐที่ออกมา จะส่งผลดีต่ออุตสาหกรรมหม้อแปลงของเรา โดยเราจะส่งมอบงานในปีหน้าอีก 600 ล้านบาท และอยู่ระหว่างประมูลงานเพิ่มเติม โดยคาดหวังจะได้รับงาน 2.5-3 พันล้านบาท ซึ่งเราตั้งเป้ารายได้จะเติบโต 10-20% ส่วนการลงทุน เราวางงบลงทุนการซ่อมบำรุง การซื้อเครื่องจักรใหม่ประจำปีไว้ที่ 40-50 ล้านบาท” นายสัมพันธ์ กล่าว